आठौं राष्ट्रिय खेलकुद वैशाख ५ देखि
आठौं राष्ट्रिय खेलकुदको आयोजना मिति घोषणा भएको छ । राष्ट्रिय खेलकुद परिषद् (राखेप) को शुक्रबार नेपालगन्जमा बसेको बोर्ड बैठकले प्रदेश ५ मा हुने राष्ट्रिय खेलकुद वैशाख ५ देखि ११ सम्म गर्ने निर्णय गरेको छ ।
काठमाडौँ — आठौं राष्ट्रिय खेलकुदको आयोजना मिति घोषणा भएको छ । राष्ट्रिय खेलकुद परिषद् (राखेप) को शुक्रबार नेपालगन्जमा बसेको बोर्ड बैठकले प्रदेश ५ मा हुने राष्ट्रिय खेलकुद वैशाख ५ देखि ११ सम्म गर्ने निर्णय गरेको छ । मंसिरमा हुने तय गरिएको प्रतियोगिता त्यसपछि माघ र अहिले वैशाखको नयाँ मिति घोषणा गरिएको हो ।पूर्वाधार निर्माण र तयारीको काम नसकिएका कारण प्रतियोगिताको मिति सार्नुपरेको बताइएको छ । परिषद्का सदस्यसचिव केशवकुमार विष्टले भने प्राविधिक कारणले सिफारिस गरिएको भन्दा १० दिन पछि धकेलिएको जानकारी दिए । उनले प्राविधिक कारण खुलाएनन् । यसअघि राखेपको कार्यकारिणी समितिले चैत २५ देखि प्रतियोगिता गर्न सकिने भन्दै राखेप बोर्डमा सिफारिस गरेको थियो ।सदस्यसचिव विष्टले पूर्वाधारको काम सम्पन्न गर्न बढीमा १५ दिन लाग्ने जानकारी दिएका छन् । ‘एथलेटिक्सका लागि सेन्थेटिक ट्र्याक बिछ्याउने काम सकिन १५ दिनजति लाग्छ,’ उनले भने, ‘नेपालगन्ज रंगशालाको भीआईपी प्यारापिटको छानो आज (शुक्रबार) सीमा नाकामा आइपुगेको छ, आइतबारसम्म रंगशालामा आइपुग्छ र त्यसको ५ दिनमा काम सकिन्छ ।’ पछिल्लो समय राखेप पदाधिकारी २०७५ सालभित्रै आठौं राष्ट्रिय खेलकुद सम्पन्न गर्न निकै सक्रिय देखिएका छन् । त्यसका तीन कारण थियो । पहिलो, आठौं खेलकुदका लागि राखेपले प्रशासनिक काम लगभग सम्पन्न गरिसकेको छ । आठौं राष्ट्रिय खेलकुद–२०७५ लेखिएका ब्यानर, जर्सी, ट्र्याकसुट लगायतका सामान छापिसकेको छ । सिल्ड, मेडलमा पनि त्यही उल्लेखित छ । अर्को वर्ष सार्नुपर्दा ती सबै सामान काम नलाग्ने हुन्छन् र करोडौंको घाटा हुन्छ ।दोस्रो, यस पटक राखेपलाई राष्ट्रिय खेलकुद नियमित समयमा सम्पन्न गर्ने अवसर थियो । हरेक दुई वर्षमा हुनुपर्ने राष्ट्रिय खेलकुदका सुरुआती तीन संस्करणबाहेक अन्य कुनै पनि संस्करण निर्धारित समयमा भएका छैनन् । २०७३ सालको मंसिरमा सातौं संस्करण भएको थियो । यस वर्ष आठौं संस्करण आयोजना गर्न सकिए नियमित समयमा प्रतियोगिता हुने सन्देश जाने थियो ।तेस्रो, वैशाख १५ देखि कक्षा १२ र त्यसको १५ दिनपछि कक्षा ११ को वार्षिक परीक्षा सुरु हुँदै छ । आठौं राष्ट्रिय खेलकुदमा सहभागी हुने ७ हजारभन्दा बढी खेलाडीमध्ये कतिपयको परीक्षा समय पर्छ र उनीहरूमा अनावश्यक दबाब थपिन्छ । खेल र परीक्षाको तयारी एकैपल्ट गर्नुपर्दा दुवैमा असर पर्नसक्ने भय खेलाडीमा छ । शुक्रबारको बोर्ड बैठकमा बैशाख दोस्रो साताको मिति तोकिएपछि सदस्यसचिव विष्ट भने आफ्ना यसअघिका तर्कहरूमा रक्षात्मक बने । ‘वैशाख ५ मा उद्घाटन गर्ने भनिए पनि धेरैजसो खेल २०७५ भित्रै सुरु गरिनेछ । काठमाडौंमा हुने गल्फ र स्क्वास तथा पोखरामा हुने प्याराग्लाइडिङसहित अन्य सामूहिक खेल यसै वर्ष सुरु गरिनेछ,’ विष्टले भने, ‘आठौं राष्ट्रिय खेलकुद–२०७५/७६ हुनेछ र हामीले अहिलेसम्म गरेका तयारी यथावत रहनेछन् ।’कक्षा १२ मा अध्ययनरत खेलाडीको परीक्षा तयारीलाई ध्यानमा राखेर नै वैशाख ११ गते प्रतियोगिताको समापन मिति घोषणा गरिएको दाबी सदस्यसचिवको छ । ‘हामी खेलाडीको शैक्षिक भविष्यप्रति चिन्तित छौं, वैशाख १५ देखि उनीहरूको परीक्षा सुरु हुन्छ । उनीहरूले छोटो भए पनि तयारी समय पाउने छन्,’ उनले भने ।हालै एसियन युथ एथलेटिक्स च्याम्पियनसिपमा स्वर्ण पदक जितेका एपीएफका अजितकुमार यादव भने आठौंको मिति सुन्नेबित्तिकै तनाबमा छन् । उनी पनि १२ कक्षाको तयारीमा छन् । ‘परीक्षा र खेलको तयारी एकैपल्ट गर्नुपर्दा मलाई टेन्सन भइसक्यो, दुवै मेरो भविष्यका लागि उत्तिकै महत्त्वपूर्ण छन् र मलाई यसले दबाब बढाएको छ,’ अजितले भने ।प्रतियोगिताको मिति घोषणा भएको छ । २० दिनभन्दा कम समय बाँकी छ । तर प्रतियोगिताका पूर्वाधार निर्माणको करिब ५ करोड बक्यौता तिर्न बाँकी नै छ । यसमा टेण्डर भएका योजनाको खर्च जोडिएको छैन । सदस्य–सचिव विष्टले पूर्वाधार सम्पन्न हुन अझै १५ करोड आवश्यक रहेको बताए । त्यस्तै प्रतियोगिता सञ्चालन खर्चका लागि ११ करोड न्युनतम बजेट आवश्यक रहेकोमा अहिलेसम्म निकासा नभएको गुनासो उनको छ ।यसपल्ट आठौं राष्ट्रिय खेलकुद यसअघिका संस्करणभन्दा भिन्न छ । पहिलोपल्ट संघीय संरचनाअनुसार खेलकुद आयोजना हुँदै छ । पहिलोपल्ट नै गैरआवासीय नेपाली संघ (एनआरएन) को टोली पनि सहभागी हुँदै छ । आठौं राष्ट्रिय खेलकुदमा ७ प्रदेश, तीन विभायीय र एनआरएन गरी ११ टोलीको सहभागिता रहने छ । एनआरएन टोलीमा ९ देशका २४ खेलाडी समावेश छन् र उनीहरूले एकल खेलका स्पर्धामा प्रतिस्पर्धा गर्नेछन् ।आठौं खेलकुदमा ३५ खेल समावेश गरिएको छ, जुन यसअघिका संस्करणभन्दा धेरै हो । करिब ७ हजार खेलाडीले २ हजार ६ सय ८७ पदकका लागि प्रतिस्पर्धा गर्नेछन् । राखेपले खेलस्थल पनि निर्धारण गरेको छ । जसअनुसार सबैभन्दा धेरै खेल मुख्य खेलस्थल रहेको बाँके जिल्लामा हुनेछ । बाँकेमा उद्घाटन र समापनसहित फुटबल (पुरुष), क्रिकेट (पुरुष), बक्सिङ, भारोत्तोलन, भलिबल (पुरुष/महिला), टेबलटेनिस, उसु, जुडो, ह्यान्डबल (पुरुष/महिला), फुलकन्ट्याक्ट कराँते, हक्की (पुरुष/महिला), सुटिङ, जिम्न्यास्टिक, साइक्लिङ, आर्चरी, फेन्सिङ, पौडी र ट्रायथलन हुनेछन् ।दाङमा फुटबल (महिला), एथलेटिक्स, कराँते, ब्याडमिन्टन, बास्केटबल (पुरुष/महिला), आईटीएफ तेक्वान्दो र क्रिकेट (महिला) स्पर्धा हुनेछन् भने रूपन्देहीमा तेक्वान्दो, लनटेनिस, सफ्ट टेनिस र शारीरिक सुगठनका खेल हुनेछ । बर्दियामा कबड्डी (पुरुष/महिला), बुद्धिचाल, सेपाकताक्रो र खोखोको प्रतिस्पर्धा हुनेछ ।कपिलवस्तुमा कुस्तीको स्पर्धा हुनेछ । पूर्वाधार अभावका कारण प्याराग्लाइडिङ कास्की, गल्फ र स्क्वास काठमाडौंमा आयोजना गरिने स्थानीय आयोजक मध्यपश्चिम खेलकुद विकास समितिका संयोजक भीम ओलीले जानकारी गराएका छन् ।